CELEX: 32019D0626(01)
Language: bg
Date: 2018-12-19 00:00:00
Title: Административна комисия за координация на системите за социална сигурност — Решение № F3 от 19 декември 2018 година относно тълкуването на член 68 от Регламент (ЕО) № 883/2004 във връзка с метода на изчисляване на диференциращата добавка (Текст от значение за ЕИП и за Споразумението между ЕО и Швейцария.)

26.6.2019   
            
            
               BG
            
            
               Официален вестник на Европейския съюз
            
            
               C 215/2
            
         
      АДМИНИСТРАТИВНА КОМИСИЯ ЗА КООРДИНАЦИЯ НА СИСТЕМИТЕ ЗА СОЦИАЛНА СИГУРНОСТ
      РЕШЕНИЕ № F3
      от 19 декември 2018 година
      относно тълкуването на член 68 от Регламент (ЕО) № 883/2004 във връзка с метода на изчисляване на диференциращата добавка
      (текст от значение за ЕИП и за Споразумението между ЕО и Швейцария)
      (2019/C 215/02)
      АДМИНИСТРАТИВНАТА КОМИСИЯ ЗА КООРДИНАЦИЯ НА СИСТЕМИТЕ ЗА СОЦИАЛНА СИГУРНОСТ,
      като взе предвид член 72, буква а) от Регламент (ЕО) № 883/2004 на Европейския парламент и на Съвета от 29 април 2004 г. за координация на системите за социална сигурност (1), съгласно който Административната комисия отговаря за разглеждането на всички административни въпроси и въпроси на тълкуването, възникващи във връзка с разпоредбите на Регламент (ЕО) № 883/2004 и Регламент (ЕО) № 987/2009 на Европейския парламент и на Съвета от 16 септември 2009 г. за установяване процедурата за прилагане на Регламент (ЕО) № 883/2004 за координация на системите за социална сигурност (2),
      като взе предвид член 68 от Регламент (ЕО) № 883/2004,
      като взе предвид член 60 от Регламент (ЕО) № 987/2009,
      като има предвид, че:
      
                  (1)
               
               
                  Член 68, параграф 2 от Регламент (ЕО) № 883/2004 предвижда, че в случай на съвпадане на права на семейни обезщетения съгласно законодателството на повече от една държава членка семейните обезщетения се предоставят в съответствие със законодателството, което е определено, че има предимство в съответствие с параграф 1. Правата на семейни обезщетения по силата на друго или други съответни законодателства се спират до размера, предвиден от първото законодателство и се предоставя диференцираща добавка, ако е необходимо, за сумата, надвишаваща този размер.
               
            
                  (2)
               
               
                  За да се улесни еднаквото прилагане на Регламент (ЕО) № 883/2004, Административната комисия е съгласна, че следва да бъде установена единна процедура за прилагане на горепосочения член по отношение на сравнението между размерите, предвидени от двете или повече съответни законодателства, и по отношение на определянето на диференциращата добавка, която може да се наложи да бъде платена от съответната институция.
                  Като действа в съответствие с условията, предвидени в член 71, параграф 2 от Регламент (ЕО) № 883/2004,
               
            РЕШИ:
      
                  1.
               
               
                  Институцията на държавата членка, чието законодателство не е определено, че има предимство в съответствие с член 68, параграф 1 от Регламент (ЕО) № 883/2004, прави за всеки член на семейството сравнение между размера на семейните обезщетения, предвидени от законодателството, което е определено, че има предимство, и размера на семейните обезщетения, предвидени от законодателството, което тя прилага.
               
            
                  2.
               
               
                  След като направи сравнение за всеки отделен член на семейството, съответната институция изплаща диференцираща добавка, равна на разликата между двете суми.
               
            
                  3.
               
               
                  Настоящото решение се публикува в Официален вестник на Европейския съюз. То влиза в сила на двадесетия ден след деня на неговото публикуване.
               
            
         
            
               Председател на Административната комисия
            
            Bernhard SPIEGEL
         
      
      
         (1)  ОВ L 166, 30.4.2004 г., стр. 1.
      
         (2)  ОВ L 284, 30.10.2009 г., стр. 1.